ลูคาริโอ

ลูคาริโอ ( audio=Lucario Voice Line.ogg ; ญี่ปุ่น :ルカリオเฮปเบิร์น : Rukario ) เป็น โปเกมอนสายพันธุ์หนึ่งในแฟรนไชส์ โปเกมอน ของนินเท็นโดและเกมฟรีก ถูกสร้างขึ้นโดยเกมฟรีก และออกแบบขั้นสุดท้ายโดยเค็ง ซูงิโมริ ปรากฏตัวครั้งแรกในฐานะตัวละครหลักในภาพยนตร์โปเกมอน เดอะมูฟวี่ ตอน มิวและอัศวินคลื่นพลัง จากนั้นได้ปรากฏตัวสั้น ๆ ในเกมโปเกมอน มิสทะรีดันเจียน บลูเรสคิวทีมและเรดเรสคิวทีม ก่อนจะปรากฏตัวในเกม โปเกมอน ไดมอนด์ และ เพิร์ล รวมถึงภาคต่อในเวลาต่อมา นอกจากนี้ ลูคาริโอยังปรากฏในภาคแยกต่าง ๆ รวมถึงแอนิเมชันและสื่อสิ่งพิมพ์ที่ดัดแปลงจากแฟรนไชส์โปเกมอน และยังมีสินค้าในรูปแบบต่าง ๆ เช่น ฟิกเกอร์ ตุ๊กตา และเกมการ์ดสะสมโปเกมอน ลูคาริโอให้เสียงพากย์ในภาษาญี่ปุ่ยโดย ไดซูเกะ นามิกาวะ, ไดซูเกะ ซากางูจิ, ริกาโกะ ไอกาวะ และ คิโยทากะ ฟุรุชิมะ ส่วนในภาษาอังกฤษให้เสียงโดยบิล โรเจอส์ และ ฌอน เชมเมล
ลูคาริโอ ซึ่งเป็นที่รู้จักในชื่อ โปเกมอนออร่า มีความสามารถในการรับรู้และควบคุมออร่า หรือฮาโด (波導, Hadō)  ซึ่งเป็นพลังชีวิตรูปแบบพิเศษ นอกจากนี้ ลูคาริโอยังปรากฏเป็นตัวละครที่สามารถเล่นได้ในซีรีส์เกมต่อสู้แบบครอสโอเวอร์ ซูเปอร์สแมชบราเธอส์ ตั้งแต่ภาคซูเปอร์สแมชบราเธอร์บรอวล์ นับตั้งแต่เปิดตัว ลูคาริโอได้รับเสียงตอบรับในเชิงบวก ทั้งจากนักวิจารณ์ที่ชื่นชมการออกแบบ และจากแฟน ๆ ที่ยกให้เป็นหนึ่งในโปเกมอนยอดนิยมของซีรีส์ โดยมักถูกนำไปใช้ในกิจกรรมส่งเสริมการตลาดต่าง ๆ ในโลกความเป็นจริง รวมถึงบทบาททูตส่งเสริมการออกกำลังกายสำหรับเด็ก ๆ นอกจากนี้ ลูคาริโอยังเป็นหนึ่งในไม่กี่สายพันธุ์ที่สามารถวิวัฒนาการเมก้าได้ ซึ่งการออกแบบในรูปแบบเมก้าก็ได้รับคำชื่นชมเช่นเดียวกัน

**แนวคิดและการสร้างสรรค์**
ลูคาริโอเป็นสิ่งมีชีวิตในจินตนาการชนิดหนึ่งที่เรียกว่า โปเกมอน ซึ่งถูกสร้างขึ้นสำหรับแฟรนไชส์สื่อโปเกมอน แฟรนไชส์นี้เป็นผลงานของเกมฟรีก และเผยแพร่โดยนินเท็นโด โดยเริ่มต้นในปี 1996 ด้วยวิดีโอเกม โปเกมอน เรด และ กรีน สำหรับเครื่องเกมบอย  ก่อนจะวางจำหน่ายในอเมริกาเหนือในปี 1998 ภายใต้ชื่อ โปเกมอน เรด และ บลู ในเกมเหล่านี้และภาคต่อ ผู้เล่นจะรับบทเป็นเทรนเนอร์ ซึ่งมีเป้าหมายในการจับโปเกมอนและใช้ความสามารถพิเศษของพวกมันเพื่อต่อสู้กับโปเกมอนตัวอื่น โดยโปเกมอนบางชนิดสามารถพัฒนาเป็นสายพันธุ์ที่แข็งแกร่งขึ้นได้ผ่านกระบวนการที่เรียกว่า วิวัฒนาการ ซึ่งเกิดขึ้นได้จากหลากหลายวิธี เช่น การสัมผัสกับไอเท็มเฉพาะบางชนิด โปเกมอนแต่ละตัวจะมีธาตุหนึ่งหรือสองประเภท ซึ่งเป็นตัวกำหนดจุดแข็งและจุดอ่อนในการต่อสู้กับโปเกมอนตัวอื่น เป้าหมายหลักของแต่ละเกมคือการเติมข้อมูลในสมุดภาพโปเกมอน (Pokédex) ซึ่งเป็นสารานุกรมโปเกมอนให้ครบถ้วน โดยการจับ วิวัฒนาการ และแลกเปลี่ยนโปเกมอนกับเทรนเนอร์คนอื่นเพื่อสะสมโปเกมอนจากทุกสายพันธุ์
ระหว่างการพัฒนา โปเกมอน ไดมอนด์ และ เพิร์ล เค็ง ซูงิโมริ นักออกแบบหลักของเกม เปิดเผยว่าทีมงานต้องการ "นำเสนอโปเกมอนตัวใหม่ที่ผู้คนไม่เคยเห็นมาก่อน" พร้อมทั้งมองหาวิธีสร้างความประหลาดใจให้กับผู้เล่น โดยเขาต้องการให้ดีไซน์เหล่านั้นสามารถ "เติบโต" ในความรู้สึกของผู้เล่น และตั้งใจออกแบบให้ดู "แปลกตาเล็กน้อยในช่วงแรก" ด้านผู้กำกับ จุนอิจิ มาซูดะ กล่าวเสริมว่า ในช่วงเริ่มต้น พวกเขาให้ความสำคัญกับการออกแบบ "โปเกมอนที่แข็งแกร่งที่สุด" ในแต่ละประเภทก่อน หลังจากทีมวางแผนดำเนินการเสร็จสิ้น การออกแบบสุดท้ายของลูคาริโอถูกจัดทำโดยเค็ง ซูงิโมริ ซึ่งวาดตัวโปเกมอนในหลายท่าทาง พร้อมกำหนดรายละเอียดเล็ก ๆ เช่น อุ้งเท้าและใบหน้า เพื่อให้ทีมพัฒนานำไปต่อยอดในการสร้างโมเดล ด้านมาซูดะกล่าวว่าชื่อ “ลูคาริโอ” เป็นหนึ่งในชื่อที่ตั้งยากที่สุด เนื่องจากต้องการให้เข้าถึงผู้ชมทุกกลุ่ม นอกจากนี้ ภาพยนตร์ โปเกมอน เดอะมูฟวี่ ตอน มิวและอัศวินคลื่นพลัง ซึ่งออกฉายในช่วงที่เกมกำลังอยู่ระหว่างการพัฒนา ยังส่งผลต่อแนวทางการนำเสนอลูคาริโอในเกม โดยมาซูดะระบุว่าเขารู้สึกตื่นเต้นที่จะหลีกเลี่ยงปัญหาที่เคยเกิดขึ้นกับโปเกมอนอีกตัวอย่าง ลูเกีย หลังจากภาพยนตร์ของโปเกมอนตัวนั้นออกฉาย
ลูคาริโอเป็นโปเกมอนที่มีรูปร่างคล้ายสุนัขป่า โดยเชื่อกันว่ามีต้นแบบมาจาก อานูบิส   เทพเจ้าแห่งการทำศพในตำนานอียิปต์ ซึ่งมีศีรษะเป็นสุนัขจิ้งจอก ลูคาริโอมีลักษณะเป็นสัตว์สองขา เดินด้วยปลายเท้า และมีนิ้วคล้ายนิ้วมือที่อุ้งเท้าหน้า บริเวณหน้าอกและด้านนอกของข้อมือแต่ละข้างมีหนามสีขาวอันเดียว ลูคาริโอยังมีจมูกและหูขนาดใหญ่ ดวงตาสีแดงมีรูม่านตาแนวตั้ง รูปร่างคล้ายทรงนาฬิกาทราย โดยมีต้นขาที่หนากว่าส่วนอื่นของร่างกายอย่างเด่นชัด มีห่วงเหล็กติดอยู่ที่หัวไหล่และเอว อีกทั้งยังมี "หน้ากาก" คล้ายแร็กคูน ซึ่งดูละม้ายคล้ายขักขระ พร้อมส่วนต่อขยายคล้าย เดรดล็อกเล็ก ๆ สี่ส่วนอยู่ด้านหลังศีรษะ สำหรับใช้ในการรับรู้ออร่า ขนของลูคาริโอส่วนใหญ่เป็นสีน้ำเงินและดำ โดยบริเวณลำตัวจะมีขนสีน้ำตาลบัฟ ซึ่งดูหนากว่าส่วนอื่นเล็กน้อย เมื่ออ้าปากกว้างจะมองเห็นเขี้ยวแหลมคม

**การปรากฏตัว**

**ในวิดีโอเกม**
ลูคาริโอเปิดตัวครั้งแรกในวิดีโอเกม โปเกมอน มิสทะรีดันเจียน บลูเรสคิวทีม และ เรดเรสคิวทีม โดยปรากฏตัวในรูปแบบรูปปั้นเมื่อผู้เล่นได้รับลำดับขั้นลูคาริโอ ซึ่งเป็นลำดับขั้นสูงสุดในเกม หลังจากนั้นจึงปรากฏตัวอย่างเต็มรูปแบบใน โปเกมอนไดมอนด์ และ เพิร์ล ต่อมา ลูคาริโอได้รับความสามารถในการวิวัฒนาการร่างเมก้า ซึ่งเป็นการแปลงร่างพิเศษในเกม โปเกมอน X และ Y โดยเมื่อถือไอเท็มลูคาริโอไนต์ ซึ่งเป็นเมก้าสโตน ลูคาริโอสามารถแปลงร่างเป็นเมก้าลูคาริโอระหว่างการต่อสู้ ส่งผลให้พลังต่อสู้เพิ่มขึ้น  หลังจากนั้น ลูคาริโอยังปรากฏตัวในเกมหลักภาคต่อหลายภาคของซีรีส์  รวมถึงเป็นตัวละครที่เล่นได้ใน โปเกมอน ยูไนท์ และ โปเก็น ทัวร์นาเมนต์ และยังมีบทบาทในเกมภาคแยกอื่น ๆ เช่น โปเกมอน โก และ โปเกมอน มาสเตอส์
จากการรั่วไหลโดยไม่ได้ตั้งใจบนเว็บไซต์ทางการของ ซูเปอร์สแมชบราเธอร์ ของนินเท็นโด ซึ่งให้ข้อมูลเกี่ยวกับการใช้งานของสะสมบางประเภทกับตัวละครต่าง ๆ ทำให้ลูคาริโอได้รับการยืนยันทางอ้อมว่าเป็นหนึ่งในตัวละครที่สามารถเล่นได้ใน ซูเปอร์สแมชบราเธอร์บรอวล์  ในเกมบรอวล์ ลูคาริโอสามารถปลดล็อกได้เมื่อผู้เล่นพบเขาในโหมดเนื้อเรื่องที่ Glacial Peak หรือผ่านวิธีพิเศษอื่น ๆ ท่าพิเศษของลูคาริโอในซีรีส์นี้ประกอบด้วยหลายท่าที่มีอยู่ในซีรีส์ โปเกมอน โดยหนึ่งในท่าหลังสุดที่ทรงพลังที่สุดคือ "Final Smash" หรือท่าปิดฉากที่มีชื่อว่า Aura Storm  ซึ่งเป็นการปล่อยลำแสงออร่าอันรุนแรงใส่ศัตรู  รูปแบบการต่อสู้ของลูคาริโอผสมผสานศิลปะการต่อสู้หลายแขนง เช่น กังฟูเส้าหลิน ร่วมกับการควบคุมออร่า ซึ่งออร่าเองก็เป็นกลไกเฉพาะตัวในเกม โดยพลังโจมตีของลูคาริโอจะยิ่งรุนแรงขึ้นตามปริมาณความเสียหายที่ได้รับ
ลูคาริโอกลับมาเป็นตัวละครที่สามารถเล่นได้อีกครั้งใน ซูเปอร์สแมชบราเธอร์สฟอร์นินเท็นโด 3ดีเอส แอนด์วียู และ ซูเปอร์สแมชบราเธอร์ส อัลติเมต โดยให้เสียงพากย์ในทั้งสองภาคโดย ฌอน เชมเมล ซึ่งเคยพากย์ลูคาริโอใน โปเกมอน เดอะมูฟวี่ ตอน มิวและอัศวินคลื่นพลัง นอกจากนี้ นอกจากนี้ กลไกออร่าของลูคาริโอในเกมยังส่งผลต่อชุดท่าเคลื่อนไหวทั้งหมดของตัวละคร ใน ซูเปอร์สแมชบราเธอร์สฟอร์นินเท็นโด 3ดีเอส แอนด์วียู ท่า Final Smash ของลูคาริโอเปลี่ยนเป็นการแปลงร่างเป็น เมก้าลูคาริโอ แทน Aura Storm เพื่อสะท้อนถึงการเปลี่ยนรูปแบบที่เปิดตัวใน โปเกมอน X และ Y ใน ซูเปอร์สแมชบราเธอร์ส อัลติเมต ท่า Final Smash จะเริ่มต้นด้วยการเมก้าวิวัฒนาการเป็นเมก้าลูคาริโอ ก่อนจะปล่อย Aura Storm เช่นเดิม

**ในอนิเมะ**
ลูคาริโอปรากฏตัวครั้งแรกในอนิเมะผ่านภาพยนตร์โปเกมอนภาคที่แปดเรื่อง โปเกมอน: ลูคาริโอและปริศนาของมิว ในเรื่องนี้ ลูคาริโอเป็นผู้รับใช้ของขุนนางนามว่า เซอร์แอรอน ในเมืองแคเมอรอนพาเลซซึ่งมีบรรยากาศแบบยุคฟื้นฟูศิลปวิทยา โดยลูคาริโอเคารพเซอร์แอรอนในฐานะอาจารย์และเพื่อนสนิท แต่หลังจากที่แอรอนกักขังเขาไว้ในไม้เท้าวิเศษ ลูคาริโอก็เริ่มตั้งคำถามถึงความสัมพันธ์ระหว่างโปเกมอนกับมนุษย์ ลูคาริโอในภาพยนตร์ ซึ่งพากย์เสียงภาษาอังกฤษโดย ฌอน เชมเมล สามารถสื่อสารด้วยภาษามนุษย์ผ่านทางโทรจิต และในช่วงท้ายของเรื่อง เขาสละชีวิตตนเองเพื่อปกป้องผู้อื่น ต่อมา ลูคาริโอตัวอื่น ๆ ก็ได้ปรากฏในซีรีส์ในภายหลัง โดยตัวเอกของเรื่องอย่างซาโตชิได้รับลูคาริโอในภายหลัง เมื่อริโอลูของเขาวิวัฒนาการระหว่างการต่อสู้กับประธานโรส ซึ่งเป็นศัตรูหลักในโปเกมอนเจอร์นีส์: เดอะซีรีส์ ต่อมาลูคาริโอของซาโตชิยังได้รับความสามารถในการเมก้าวิวัฒนาการ และเขาได้ใช้มันอย่างต่อเนื่องตลอดทั้งซีรีส์

**การโปรโมทและการตอบรับ**
website=SoraNews24
ลูคาริโอถูกนำเสนอในรูปแบบสินค้าหลากหลายประเภท เช่น ฟิกเกอร์ ของเล่นตุ๊กตา และเกมการ์ดสะสมโปเกมอน สำเนา โปเกมอน ไวต์ ที่วางจำหน่ายในร้านทาร์เก็ต มาพร้อมรหัสโปรโมชั่นสำหรับรับลูคาริโอในช่วงต้นของเกม  นอกจากนี้ ลูคาริโอยังเป็นหนึ่งในอะมีโบรุ่นที่สาม โดยวางจำหน่ายครั้งแรกในวันที่ 22 มกราคม 2015 ที่ประเทศญี่ปุ่น และในอเมริกาเหนือเริ่มวางจำหน่ายแบบเอ็กซ์คลูซีฟเฉพาะร้านทอยส์ "อาร์" อัส ตั้งแต่เดือนกุมภาพันธ์ 2015 เป็นต้นไป ลูคาริโอมีการผลิตออกมาในรูปแบบชุดนาโนบล็อก  และรูปจำลองแกลลอรี่ อีกทั้งยังถูกใช้เป็นทูตส่งเสริมการออกกำลังกายแบบคาลิสเธนิกส์ทางวิทยุสำหรับเด็ก ๆ โดยบริษัทเจแปนโพสต์อินชัวแรนซ์ ซึ่งเป็นส่วนหนึ่งของความร่วมมือกับนินเท็นโด นอกจากนี้ ลูคาริโอยังถูกใช้ในแคมเปญส่งเสริมสุขภาพอื่น ๆ ทั่วประเทศญี่ปุ่น เพื่อกระตุ้นให้เด็ก ๆ ออกกำลังกายมากขึ้น  
นับตั้งแต่เปิดตัว ลูคาริโอได้รับการตอบรับอย่างดีมาโดยตลอด โดยในปี 2020 ถูกจัดให้อยู่ในอันดับที่สองจากผลโหวต Pokémon of the Year ซึ่งจัดโดยบริษัทโปเกมอน และมีโปเกมอนจากทั่วทั้งแฟรนไชส์เข้าร่วมในการจัดอันดับ ต่อมาในปี 2023 นิตยสาร The Ultimate Guide to Pokémon ของ Centennial Media ระบุว่า หลังจากรวบรวมสถิติการค้นหารายเดือนจากกูเกิล, ยาฮู! และ ไมโครซอฟท์ บิง พบว่า ลูคาริโอเป็นโปเกมอนที่ถูกค้นหามากเป็นอันดับสี่ในหมู่ผู้ใช้อินเทอร์เน็ต โดยมีค่าเฉลี่ยอยู่ที่ประมาณ 126,200 ครั้งต่อเดือน แพทริเซีย เฮอร์นันเดซ ได้กล่าวในการสำรวจเกี่ยวกับกลุ่มแฟนคลับเฟอร์รี่ (furry fandom) ว่า ลูคาริโอเป็นโปเกมอนที่ได้รับความนิยมสูงสุดในกลุ่มย่อยที่มุ่งเน้นตัวละครจากแฟรนไชส์โปเกมอนโดยเฉพาะ ขณะเดียวกัน ลูคาริโอยังถูกกล่าวถึงว่าเป็นหนึ่งในโปเกมอนที่ถูกนำไปใช้ในผลงานอีโรติกบ่อยที่สุดโดยแฟน ๆ  โดยการศึกษาจากเดือนมิถุนายน 2023 เกี่ยวกับเนื้อหาดังกล่าวบนเว็บไซต์ประเภทรูล 34 เช่น Rule 34.xxx และ Sankaku Channel พบว่ามีผลงานเกี่ยวกับลูคาริโอในปริมาณสูงอย่างมีนัยสำคัญเมื่อเทียบกับตัวละครจากแฟรนไชส์อื่น ๆ และสูงที่สุดในบรรดาตัวละครจากแฟรนไชส์โปเกมอนทั้งหมด
เดล บาเชียร์ จาก ไอจีเอ็น เรียกลูคาริโอว่าเป็น "เด็กโปสเตอร์ไม่เป็นทางการ" ของโปเกมอนจากภาคไดมอนด์ และ เพิร์ล พร้อมระบุว่าเป็นหนึ่งในดีไซน์ที่ยอดเยี่ยมที่สุดในแฟรนไชส์ โดยกล่าวว่าดีไซน์ของลูคาริโอ “โดดเด่น” และมีความคล้ายคลึงกับตัวละครจากแฟรนไชส์ ดิจิมอน  ในบทความอีกชิ้น บาเชียร์ยังกล่าวว่าลูคาริโอเป็นหนึ่งในโปเกมอนที่ส่งอิทธิพลต่อแฟรนไชส์มากที่สุด ด้วยการปรากฏตัวในซีรีส์ สแมชบราเธอร์ ที่ช่วยยกระดับให้ลูคาริโอกลายเป็น “โปเกมอนในตำนาน” ในสายตาแฟน ๆ ด้านจอห์น คาร์สัน นักเขียนจาก เกมอินฟอร์เมอร์ ก็ยกให้ลูคาริโอเป็น “หนึ่งในโปเกมอนที่ได้รับความนิยมมากที่สุด” ในซีรีส์นี้ อเล็ก โบจาลัด จาก เดนออฟกีก แสดงความเห็นว่า เนื่องจากนินเท็นโดมักใช้ลูคาริโอในแคมเปญต่าง ๆ อยู่บ่อยครั้ง ทำให้มัน "รู้สึกเหมือนเป็นมาสคอตของแฟรนไชส์โดยพฤตินัย ในสิทธิของตัวเอง" แม้จะไม่มี "ความน่ารักแบบครอบครัว" เช่นเดียวกับพิคาชู แต่ลูคาริโอก็ "ได้รับการยอมรับอย่างชัดเจนจากทั้งนินเท็นโดและแฟน ๆ ส่วนใหญ่" แล้ว ด้านไรอัน วูดโรว์ ในบทความจากสปอร์ตสอิลลัสเทรตเต็ด กล่าวถึงลูคาริโอว่า แม้นินเท็นโดจะผลักดันสายพันธุ์นี้อย่างจริงจัง แต่เขาก็ยอมรับว่า "การออกแบบของมันยอดเยี่ยม" โดยระบุว่าลูคาริโอเป็น "การผสมผสานที่ลงตัวระหว่างร่างกายแบบมนุษย์กับลักษณะสัตว์ ที่ทำให้มันไม่ดูน่าขนลุกหรือแปลกประหลาด" อีกทั้งตำนานและความสามารถของสายพันธุ์นี้ยังเติมเต็มด้วยองค์ประกอบลึกลับแบบ "ตัวเอกในอนิเมะ"
โรเบิร์ต กรอสโซ แห่ง เทคแรปเตอร์ ระบุว่าลูคาริโอคือ “ตัวแทนที่สมบูรณ์แบบของการเปลี่ยนผ่านด้านการออกแบบโปเกมอน” โดยแม้เขาจะมองว่าลูคาริโอเป็นตัวอย่างของช่วงเวลาที่เกมฟรีก "เริ่มขาดแคลนไอเดียด้านการออกแบบ" แต่ในขณะเดียวกัน เขาก็ยอมรับว่าลูคาริโอไม่เพียงแต่กลายเป็นมาสคอตที่ประสบความสำเร็จและได้รับความนิยมเท่านั้น แต่ยังเป็นหนึ่งในตัวละครที่ผู้คนจดจำได้มากที่สุดในแฟรนไชส์โปเกมอนโดยรวมอีกด้วย เขายังกล่าวถึงปัจจัยหลายอย่างที่มีส่วนทำให้ลูคาริโอได้รับความนิยม ไม่ว่าจะเป็นรูปลักษณ์ที่คล้ายมนุษย์ อิทธิพลจากภาพยนตร์เปิดตัว โทนสีที่โดดเด่น และการผสมผสานสไตล์แบบ "สุนัขจิ้งจอกกับนักมวยชาวอียิปต์" ซึ่งทั้งหมดนี้รวมกันเป็น "พายุแห่งการออกแบบที่ลงตัว" นอกจากนี้ เขายังเสริมว่า แม้จะรู้สึกทึ่งกับความสามารถของลูคาริโอในการเข้ากับแฟรนไชส์ ดิจิมอน ได้อย่างกลมกลืน และมองว่าตัวละครนี้อาจได้รับการยกย่องเกินจริง แต่ "ในท้ายที่สุด มันก็เป็นการออกแบบที่แทบจะสมบูรณ์แบบ"
แม้สื่อต่าง ๆ อย่าง เพสต์ และ เดนออฟกีก จะกล่าวชื่นชมลูคาริโอ โดยเฉพาะบทบาทของมันในเกมสแมชบราเธอร์  แต่ไอเซย์อาห์ แม็กคอล จาก เดอะเกมเมอร์ กลับวิจารณ์อย่างรุนแรง โดยเขาชี้ว่า แม้นินเท็นโดจะใช้ลูคาริโออย่างต่อเนื่องจนกลายเป็น “ตัวโปรดของแฟน ๆ” แต่เขามองว่าลูคาริโอมีความคล้ายคลึงกับมิวทูมากเกินไป และมองว่าเป็นเพียง “สำเนาที่ด้อยกว่า” ของมิวทูเท่านั้น ไอเซย์อาห์ แม็กคอล ชี้ให้เห็นว่าลูคาริโอและมิวทูมีองค์ประกอบที่คล้ายกันหลายอย่าง ไม่ว่าจะเป็นความสามารถหรือภาษากาย พร้อมระบุว่า “ความโด่งดังของลูคาริโออาศัยแรงส่งจากความคิดถึงที่ผู้คนมีต่อมิวทู” และการที่ลูคาริโอเข้ามาแทนที่มิวทูใน สแมชบราเธอร์ ทำให้ผู้เล่นพยายาม “ยึดติดกับ” ตัวละครที่มีลักษณะใกล้เคียงกัน เขาปิดท้ายโดยกล่าวว่า แม้จะไม่ชื่นชอบลูคาริโอ แต่ก็ยอมรับว่ามัน "ไม่ใช่ตัวละครที่แย่ แค่ถูกประเมินค่าสูงเกินไป" อย่างไรก็ตาม ในบทความสำหรับ ยูเอสเกมเมอร์ นาเดีย ออกซ์ฟอร์ด ได้ยอมรับว่าความรู้สึกในแง่นี้มีอยู่จริง แต่เธอแย้งว่า ด้วยดีไซน์และลักษณะเฉพาะตัวของลูคาริโอที่แตกต่างจากมิวทู จึงทำให้มันโดดเด่นและ "ไม่เคยขาดแฟน ๆ"
ดาริโอ คาเปลลี และ โรแบร์โต ลุยจี ปากานี ได้เสนอในบทความสำหรับ SCANDIA ว่าการเล่าเรื่องของลูคาริโอใน มิวและอัศวินคลื่นพลัง มีความคล้ายคลึงกับนิทานยุคกลางที่กล่าวถึงอัศวินและสัตว์รับใช้ โดยในเรื่องเล่าเหล่านั้น อัศวินจะทำภารกิจจนสำเร็จแล้วเสียชีวิต ขณะที่สัตว์คุ้นเคยของเขาเศร้าโศกอยู่ที่หลุมศพ พวกเขามองว่าการเสียสละของลูคาริโอเป็นการเติมเต็มบทบาทของอัศวินในเชิงสัญลักษณ์ และเปรียบการกลับมาพบกันของลูคาริโอกับเซอร์แอรอนกับเรื่องราวของ อีแว็ง อัศวินแห่งสิงโต อย่างงดงาม

**อ้างอิง**

**แหล่งข้อมูลอื่น**
  ลูคาริโอ บน Pokemon.com
หมวดหมู่:สายพันธุ์โปเกมอน
หมวดหมู่:ตัวละครที่ฝึกศิลปะการต่อสู้
หมวดหมู่:โปเกมอนที่มีวิวัฒนาการเมก้า
หมวดหมู่:ตัวละครในบันเทิงคดีที่มีความสามารถเกี่ยวกับโลหะ
หมวดหมู่:บทความที่มีข้อความภาษาญี่ปุ่น